Магия

Магия (, ) — диннге ийнаннганланы оюмларына кёре, дууаны кючю бла адамланы, табийгъатны тюрлендирирге, бойсундурургъа, тасхаларын билирге амал. 

 Магия Къарачай-Малкъарда 

Озгъан заманлада Къарачай бла Малкъарда магия бек джайылгъан эди. Сёз ючюн,къарачайлыла эм малкъарлыла хыйныгъа ийнангандыла. Кёз тиймез ючюн деб, «кёз мынчакъ» деген акъ тамгъачыкълары болгъан къара мынчакъны такъгъандыла. Ат, сыйы асыры уллудан, атланы баш сюеклерин чалман къазыкълагъа салгъандыла, бахчаланы, юйлени джин, шайтандан сакълар ючюн. Ийнекни кёз тиймез ючюн, боюнуна къызыл быстырчыкъ такъгъандыла. Къара тюлкюню териси бек багъа, сыйлы затха саналгъанды. Ол болгъан джерден, юйден берекет кетмейди дей эдиле. Аны ючюн алгъын къара тюлкю терини бир хурттагы болмагъан таулу юй болмагъанды. 

Бёрю да бек сыйлы джаныуарлагъа саналгъанды, шайтанладан, джинледен сакълагъан джаныуралагъа. Аны себебли сабий ауруса, аны бёрю баш сюекни неда терини тюбю бла ётдюргендиле. Сабий бешикни къулакъларына бёрю терини бир кесегин неда тишин, ашыгъын, тырнакъларын такъгъандыла, джин заран тиймез ючюн. 

Нартюх, къудору бюртюклени неда ташчыкъны джайыб боллукъ ишни билирге кюрешгендиле. Санлары къыркъ бир болгъанды. Таш салыргъа алгъын бек уста адамла болгъандыл. Таш салгъанла тиширыула эдиле, эр кишиле таш салмагъандыла, ала джауурун къалакъгъа къараб билгендиле боллукъ ишни, тас болгъан затны да.

Категория:Магия